Το τμήμα υποδοχής βρεφών στο Κέντρο Βρεφών «Η Μητέρα» κλείνει λόγω έλλειψης προσωπικού, όπως καταγγέλλει η ΠΟΕΔΗΝ, κατηγορώντας την υπουργό Εργασίας Έφη Αχτσιόγλου ότι «άλλα έλεγε» κατά την επίσκεψή της εκεί.

Όπως τονίζει η ομοσπονδία, στο κέντρο φιλεξνούνται 68 παιδιά και σε κάθε τμήμα στη βάρδια υπάρχει μία βρεφονηπιοκόμος για να φροντίζει 12 βρέφη – παιδιά. «Αντί λοιπόν να προσλάβει προσωπικό όπως υποσχέθηκε η κα Αχτσιόγλου κατά την επίσκεψή της, πήραν απόφαση να αναστείλουν τη λειτουργία του τμήματος Υποδοχής Βρεφών», καταγγέλλει η ομοσπονδία.

Η ΠΟΕΔΗΝ τονίζει τη μεγάλη σημασία του τμήματος στην προετοιμασία για την φιλοξενία των βρεφών στο κέντρο και προειδοποιεί πως τώρα που τα βρέφη θα μεταφέρονται απευθείας για φιλοξενία απευθείας σε τμήματα με μεγαλύτερα παιδιά είναι μεγάλος ο κίνδυνος τραυματισμού και η προσαρμογή τους γίνεται «πάρα πολύ δύσκολη».

Αναλυτικά η ανακοίνωση της ΠΟΕΔΗΝ



«Κλείνουν το τμήμα Υποδοχής Βρεφών λόγω έλλειψης προσωπικού

Άλλα έλεγε κατά την επίσκεψη εκεί η κα Αχτσιόγλου

18 Απριλίου 2019 η κα. Αχτσιόγλου και η κα. Φωτίου επισκέφτηκαν το Κέντρο Βρεφών «Η ΜΗΤΕΡΑ» για να εγκαινιάσουν την λειτουργία της ηλεκτρονικής πλατφόρμας για την αναδοχή και την υιοθεσία.

Υποσχέθηκαν στους εργαζόμενους προσλήψεις προσωπικού. Στο Κέντρο φιλοξενούνται 68 παιδιά. Σε κάθε τμήμα στη βάρδια υπάρχει μία βρεφονηπιοκόμος για να φροντίζει 12 βρέφη – παιδιά.

Αντί λοιπόν να προσλάβει προσωπικό όπως υποσχέθηκε η κα Αχτσιόγλου κατά την επίσκεψή της, πήραν απόφαση να αναστείλουν τη λειτουργία του τμήματος Υποδοχής Βρεφών. Μεγάλης σημασίας τμήμα στην προετοιμασία για την φιλοξενία των βρεφών στο Κέντρο. Τα βρέφη τώρα θα μεταφέρονται για φιλοξενία απευθείας σε τμήματα με μεγαλύτερα βρέφη – παιδιά. Μεγάλος είναι ο κίνδυνος τραυματισμού των βρεφών καθώς επίσης και η προσαρμογή τους πάρα πολύ δύσκολη.

Όλο αυτό για να μπορέσουν να καλύψουν την τραγική έλλειψη προσωπικού. Μετέφεραν του 5 βρεφονηπιοκόμους που υπηρετούσαν στο εν λόγω τμήμα, στα άλλα τμήματα για να καλύψουν ανάγκες. Οφείλουν 4500 ρεπό στο προσωπικό.

Του Απρίλη όμως η Αχτσιόγλου «έταζε λαγούς με πετραχήλια».

Σας κοινοποιούμε την απόφαση.

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ»